b"\n_START_ARTICLE_\nT\xc3\xb8yen\n_START_SECTION_\nAvgrensning\n_START_PARAGRAPH_\nStr\xc3\xb8ket ligger nord for Urtegata og \xc3\x85kebergveien, \xc3\xb8st for Lakkegata og Sars' gate, s\xc3\xb8r for Telav\xc3\xa5ggata (inkludert), og vest for Gj\xc3\xb8vikbanen \xe2\x80\x93 deretter \xc3\x98kernveien \xe2\x80\x93 deretter Kj\xc3\xb8lberggata._NEWLINE_Dermed grenser T\xc3\xb8yen til Gr\xc3\xb8nland i s\xc3\xb8r, Sofienberg i vest, Ola Narr i nord, Lille T\xc3\xb8yen og Kampen i \xc3\xb8st, mens nabolaget Enerhaugen og parken T\xc3\xb8yenparken ligger i str\xc3\xb8ket.\n_START_SECTION_\nHistorie\n_START_PARAGRAPH_\nNavnet T\xc3\xb8yen kommer av norr\xc3\xb8nt Ta\xc3\xb0v\xc3\xadn, sammensatt av ta\xc3\xb0 (= gj\xc3\xb8dsel) og v\xc3\xadn (= eng, mark). G\xc3\xa5rdsnavn med endelsen -v\xc3\xadn stammer ofte fra de f\xc3\xb8rste \xc3\xa5rhundrene e.Kr.T\xc3\xb8yen hovedg\xc3\xa5rd kan som en av Oslo-omr\xc3\xa5dets mange vin-g\xc3\xa5rder, trolig dateres like langt tilbake. P\xc3\xa5 1600-tallet var g\xc3\xa5rden eid av Norges kansler Jens Bjelke. Den n\xc3\xa5v\xc3\xa6rende hovedbygningens eldste deler er fra f\xc3\xb8r 1700. I 1811 ble g\xc3\xa5rden skjenket av kongen til det nyopprettede Kgl. Frederiks Universitet. En del av eiendommen ble senere utlagt til botanisk hage og naturhistoriske mus\xc3\xa9er, og det ble bygget boliger for universitetets professorer (\xc2\xabprofessorl\xc3\xb8kkene\xc2\xbb). Med slike l\xc3\xb8kker kunne professorene dyrke gr\xc3\xb8nnsaker og holde kyr. L\xc3\xb8kker med kyr var vanlig i Christiania p\xc3\xa5 den tiden fordi omsetningen av fersk melk var d\xc3\xa5rlig organisert. Kongen ville forpakte bort jorda og regjeringen ville selge for \xc3\xa5 skaffe inntekter til universitetet. Det var ti l\xc3\xb8kker p\xc3\xa5 T\xc3\xb8yen, hver p\xc3\xa5 omkring 40 dekar. Etter 1835 bygget tre professorer bolig p\xc3\xa5 sin l\xc3\xb8kke, Christen Heibergs sommervilla st\xc3\xa5r fortsatt. I begynnelsen av 1820-\xc3\xa5rene ble det ogs\xc3\xa5 vurdert \xc3\xa5 bygge Det kongelige slott p\xc3\xa5 T\xc3\xb8yen.\n_START_SECTION_\nDagens T\xc3\xb8yen\n_START_PARAGRAPH_\nBygningsmassen er for det meste dominert av eldre byg\xc3\xa5rder (murbyen), bygget etter at Universitetet utparsellerte sin eiendom T\xc3\xb8yen hovedg\xc3\xa5rd fra 1870-\xc3\xa5rene, og nyere blokker. T\xc3\xb8yenbekken, mellom Botanisk hage og Gr\xc3\xb8nland, har gammel forstadsbebyggelse i tre. Munchmuseet ligger mellom T\xc3\xb8yenparken i \xc3\xb8st og Botanisk hage i vest. I T\xc3\xb8yenparken, mellom T\xc3\xb8yen, Ola Narr og Lille T\xc3\xb8yen ligger T\xc3\xb8yenbadet. Offentlig TannlegevaktT\xc3\xb8yen fram til 2006 f\xc3\xb8r den ble flyttet til Oslo Sentrum._NEWLINE_T\xc3\xb8yen er blant de tettest befolkede omr\xc3\xa5det i Oslo. Det er en multikulturell bydel med mennesker fra Asia, Afrika, Amerika og \xc3\x98st-Europa. I sentrum av T\xc3\xb8yen ligger T\xc3\xb8yen Torg, tidligere kjent som T\xc3\xb8yensenteret. T\xc3\xb8yen Torg er stadig under endring og antallet restauranter, utesteder, kafeer og butikker \xc3\xb8ker raskt. Det gamle postkontoret er omgjort til et utested ved samme navn og er til n\xc3\xa5 T\xc3\xb8yen Torgs st\xc3\xb8rste utested med egen scene."